**Balla Éva-Nóra Fordító és tolmács mesterképzés I. év**

Erasmus+ ösztöndíj keretein belül a Debreceni Egyetemre utazhattunk, ami már be kell vallanom év eleje óta lázasan foglalkoztatott. Kíváncsi voltam milyen az ottani egyetem, majd milyen elvárásokkal találkozunk, illetve, hogy betekintést nyerhetünk-e majd az ottani diákok életébe. Úgy hiszem az ott töltött két hét során szinte minden alpontot sikerült kipipálnom, ami már hosszú idő óta foglalkoztatott.

Vasárnap estére érkeztünk Debrecenbe, így nem sok időnk maradt arra, hogy alkalmazkodjunk a helyi körülményekhez, ugyanis tudtuk, holnap már vár minket az egyetem, és a kőkemény tanulás. Reggel kisebb csoportba verődve indultunk el az egyetemre, ahol kisebb nagyobb bakikkal, de sikerült megtalálnunk a tantermet, ahol az órák túlnyomó többsége zajlott.

Az egyetem épülete már az első napokban elkápráztatott, szinte már meg is szeppentem tőle, hiszen egy valóságos építészeti remekművel találtuk szembe magunkat, s engem minduntalan arra emlékeztetett, hogy mennyire szerencsés is lehetek, hogy eljöhettem ide.

A tanulás nagyon intenzíven folyt, hiszen reggel nyolctól egészen este fél hatig az egyetemen voltunk, ami a napunk nagy részét fel is ölelte. Ezen kívül zárthelyi dolgozatok, és fordítani való szövegek vártak ránk, így biztosan állíthatom, hogy nem unatkoztunk egyáltalán. Az elvárások ugyanakkor nem voltak megugorhatatlanok, hiszen a követelmények le voltak tisztázva, és minden eszköz a rendelkezésünkre állt, amely a fejlődésünket segítette.

Miután pedig az órák befejeződtek szívesen sétálgattunk, így lehetőségünk nyílt a várost is felfedezni.

Felfedeznivaló persze az egyetemi épület falain belül is várt minket, hiszen a félév első hivatalos hetén szinten gombamód megszaporodtak a helyi diákok is, ilyenkor megfigyelősdit játszottam, és jóleső érzéssel konstatáltam, hogy ők is gyakran összeülnek az egyetemi hallban elhelyezett asztalkák mellett és beszélgetnek a tananyagról, olvasgatnak, egyszóval élik a maguk kis diákéletét ahogyan mi is tesszük idehaza. Időközben a zsúfolt terek is ismerőssé szenderültek és meglepően konstatáltam, hogy ez a két hét milyen gyorsan elrepült.

Úgy érzem ez valóban meghatározó élményként marad meg az életemben és emlékeztet arra, hogy mennyire fontos is a fejlődés és az iránymutatás még nekünk mesteris hallgatóknak is, akik sokszor (bár tévesen) azt gondoljuk, hogy kevés új van a Nap alatt.

Ezúton pedig bátorítanék mindenkit, aki rövid Erasmus+ mobilitáson szeretne részt venni, hogy nyugodtan vágjon bele, hiszen feledhetetlen élményre számíthat.